b'\n_START_ARTICLE_\nEpimetej (luna)\n_START_SECTION_\nOdkritje\n_START_PARAGRAPH_\nLuno Epimetej je odkril Richard L. Walker 18. decembra 1966. \xc5\xbde 15. decembra 1966  je Audouin Dollfus odkril novo Saturnovo luno, ki jo je poimenoval Janus . Ko je tri dni pozneje Rachard L. Walker opazil neko novo nebesno telo, je mislil, da je to isto telo. V resnici pa je odkril novo luno Epimetej . Uradno ime je dobila leta 1980 . Dvanajst let pozneje sta Stephen M. Larson in John W. Fountain, ugotovila, da opazovanja iz leta 1966 potrjujejo obstoj dveh razli\xc4\x8dnih lun, ki se gibljeta po skoraj enakih tirnicah. Luna je dobila ime po Epimeteju, ki je bil brat Prometeja, iz gr\xc5\xa1ke mitologije.\n_START_SECTION_\nTirnica\n_START_PARAGRAPH_\nJanus in Epimetej sta sotirna satelita, kar pomeni, da se gibljeta skoraj po enakih tirnicah. Trenutno (2007) je Janus bli\xc5\xbee Saturnu, zato ima tudi ve\xc4\x8djo hitrost in dohiteva Epimeteja. Njuni tirnici se v polmeru razlikujeta samo za 50 km. Polmer Janusa je okoli 178 km, Epimetej pa ima polmer okoli 115 km. To bi pomenilo, da bi lahko pri\xc5\xa1lo do trka med njima. Ko notranja luna dohiti zunanjo se zgodi zelo zanimiv pojav. Njuno medsebojno te\xc5\xbenostno delovanje povzro\xc4\x8di, da se notranji luni pove\xc4\x8da polmer tirnice (in zmanj\xc5\xa1a hitrost), zunanji pa se zmanj\xc5\xa1a polmer tirnice (in pove\xc4\x8da hitrost). Na ta na\xc4\x8din obe luni izmenjata tirnici. Trka med njima ni. Zopet se gibljeta vsaka po svoji tirnici, ne da bi pri\xc5\xa1li druga drugi preblizu. Najbli\xc5\xbee si prideta na 10.000 km. Ta menjava tirnic se zgodi vsaka 4 leta. Zadnja menjava je bila 21. januarja 2006,. Naslednja pa bo leta 2010.\n_START_SECTION_\nLastnosti\n_START_PARAGRAPH_\nLuna Janus ima ve\xc4\x8dje \xc5\xa1tevilo kraterjev, ki so veliki tudi do 30 km. Izgleda kot da je povr\xc5\xa1ina lune starej\xc5\xa1a od povr\xc5\xa1ine na Prometeju, toda mlaj\xc5\xa1a od povr\xc5\xa1ine na Pandori. Zaradi nizke gostote je luna verjetno zelo porozna.\n_START_SECTION_\nObro\xc4\x8d Janusa/Epimeteja\n_START_PARAGRAPH_\nZelo \xc5\xa1ibek obro\xc4\x8d se pojavlja na podro\xc4\x8dju, ki ga pokrivata luni Janus in Epimetej. Obro\xc4\x8d je posnela sonda Cassini-Huygens leta 2006. \xc5\xa0irok je okoli 5.000 km . Izvor obro\xc4\x8da so verjetno delci, ki se pri padcih meteoritov, izvr\xc5\xbeejo s povr\xc5\xa1ine lun. Obro\xc4\x8d Janusa/Epimeteja je sestavni del Saturnovega F obro\xc4\x8da.'